title: 2012/453/UE: Decizia Consiliului din 10 iulie 2012 privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XX (Mediul) la Acordul privind SEE

text:
               2.8.2012

               RO

               Jurnalul Oficial al Uniunii Europene

               L 206/1

         DECIZIA CONSILIULUI
   din 10 iulie 2012
   privind poziția care urmează să fie adoptată de Uniunea Europeană în cadrul Comitetului mixt al SEE referitor la o modificare a anexei XX (Mediul) la Acordul privind SEE
   (2012/453/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1) coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Regulamentul (CE) nr. 976/2009 al Comisiei din 19 octombrie 2009 de aplicare a Directivei 2007/2/CE a Parlamentului European și a Consiliului în ceea ce privește serviciile de rețea (2) ar trebui încorporat în Acordul privind Spațiul Economic European (3) („Acordul privind SEE”).

               (2)

               Regulamentul (UE) nr. 268/2010 al Comisiei din 29 martie 2010 de implementare a Directivei 2007/2/CE a Parlamentului European și a Consiliului în ceea ce privește accesul instituțiilor și organismelor comunitare, în condiții armonizate, la seturile și serviciile de date spațiale ale statelor membre (4) ar trebui încorporat în Acordul privind SEE.

               (3)

               Regulamentul (UE) nr. 1088/2010 al Comisiei din 23 noiembrie 2010 de modificare a Regulamentului (CE) nr. 976/2009 în ceea ce privește serviciile de descărcare și serviciile de transformare (5) ar trebui încorporat în Acordul privind SEE.

               (4)

               Regulamentul (UE) nr. 1089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (6) ar trebui încorporat în Acordul privind SEE.

               (5)

               Regulamentul (UE) nr. 102/2011 al Comisiei din 4 februarie 2011 de modificare a Regulamentului (UE) nr. 1089/2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (7) ar trebui încorporat în Acordul privind SEE.

               (6)

               Anexa XX (Mediul) la Acordul privind SEE ar trebui prin urmare modificată în consecință.

               (7)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt al SEE cu privire la modificarea propusă a anexei XX (Mediul) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 iulie 2012.

            Pentru Consiliu

            Președintele

         V. SHIARLY

      (1)  JO L 305, 30.11.1994, p. 6.

      (2)  JO L 274, 20.10.2009, p. 9.

      (3)  JO L 1, 3.1.1994, p. 3.

      (4)  JO L 83, 30.3.2010, p. 8.

      (5)  JO L 323, 8.12.2010, p. 1.

      (6)  JO L 323, 8.12.2010, p. 11.

      (7)  JO L 31, 5.2.2011, p. 13.

      PROIECT
      DECIZIA NR. …/2012 A COMITETULUI MIXT AL SEE
      din
      de modificare a anexei XX (Mediul) la Acordul privind SEE
      COMITETUL MIXT AL SEE,
      având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „acordul”, în special articolul 98,
      întrucât:

                  (1)

                  Anexa XX la acord a fost modificată prin Decizia nr. … a Comitetului mixt al SEE din … (1).

                  (2)

                  Regulamentul (CE) nr. 976/2009 al Comisiei din 19 octombrie 2009 de aplicare a Directivei 2007/2/CE a Parlamentului European și a Consiliului în ceea ce privește serviciile de rețea (2) trebuie încorporat în acord.

                  (3)

                  Regulamentul (UE) nr. 268/2010 al Comisiei din 29 martie 2010 de aplicare a Directivei 2007/2/CE a Parlamentului European și a Consiliului în ceea ce privește accesul instituțiilor și organismelor comunitare, în condiții armonizate, la seturile și serviciile de date spațiale ale statelor membre (3) trebuie încorporat în acord.

                  (4)

                  Regulamentul (UE) nr. 1088/2010 al Comisiei din 23 noiembrie 2010 de modificare a Regulamentului (CE) nr. 976/2009 în ceea ce privește serviciile de descărcare și serviciile de transformare (4) trebuie încorporat în acord.

                  (5)

                  Regulamentul (UE) nr. 1089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (5) trebuie încorporat în acord.

                  (6)

                  Regulamentul (UE) nr. 102/2011 al Comisiei din 4 februarie 2011 de modificare a Regulamentului (UE) nr. 1089/2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (6) trebuie încorporat în acord,

            ADOPTĂ PREZENTA DECIZIE:
      Articolul 1
      Anexa XX la acord se modifică după cum urmează:

                  1.

                  Textul adaptărilor de la punctul 1j literele (a) și (b) (Directiva 2007/2/CE a Parlamentului European și a Consiliului) se înlocuiește cu următorul text:

                              „(a)

                              În ceea ce privește statele AELS, termenele stabilite la articolul 6 litera (a), articolul 6 litera (b) și articolul 7 alineatul (3) includ o perioadă suplimentară de trei ani.

                              (b)

                              În ceea ce privește statele AELS, datele menționate la articolul 21 alineatul (2), articolul 21 alineatul (3) și articolul 24 alineatul (1) includ o perioadă suplimentară de trei ani.”

                  2.

                  La punctul 1jb (Decizia 2009/442/CE a Comisiei) se adaugă următoarea adaptare:
                  „În sensul prezentului acord, dispozițiile deciziei se citesc cu următoarele adaptări:

                              (a)

                              în ceea ce privește statele AELS, anul menționat la articolul 11 alineatul (2) al doilea paragraf este același ca și anul menționat la articolul 18, astfel cum a fost adaptat pentru statele AELS;

                              (b)

                              în ceea ce privește statele AELS, data menționată la articolul 18 include o perioadă suplimentară de trei ani.”

                  3.

                  După punctul 1jb (Decizia 2009/442/CE a Comisiei) se introduc următoarele puncte:

                              „1jc.

                                 32009 R 0976: Regulamentul (CE) nr. 976/2009 al Comisiei din 19 octombrie 2009 de aplicare a Directivei 2007/2/CE a Parlamentului European și a Consiliului în ceea ce privește serviciile de rețea (JO L 274, 20.10.2009, p. 9), astfel cum a fost modificat de:

                                          —

                                             32010 R 1088: Regulamentul (UE) nr. 1088/2010 al Comisiei din 23 noiembrie 2010 (JO L 323, 8.12.2010, p. 1).

                                    În sensul prezentului acord, dispozițiile regulamentului se citesc cu următoarea adaptare:
                              în ceea ce privește statele AELS, datele menționate la articolul 4 includ o perioadă suplimentară de trei ani.

                              1jd.

                                 32010 R 0268: Regulamentul (UE) nr. 268/2010 al Comisiei din 29 martie 2010 de aplicare a Directivei 2007/2/CE a Parlamentului European și a Consiliului în ceea ce privește accesul instituțiilor și organismelor UE, în condiții armonizate, la seturile și serviciile de date spațiale ale statelor membre (JO L 83, 30.3.2010, p. 8).
                              În sensul prezentului acord, dispozițiile regulamentului se citesc cu următoarea adaptare:
                              în ceea ce privește statele AELS, termenele menționate la articolul 8 includ o perioadă suplimentară de trei ani.

                              1je.

                                 32010 R 1089: Regulamentul (UE) nr. 1089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (JO L 323, 8.12.2010, p. 11), astfel cum a fost modificat prin:

                                          —

                                             32011 R 0102: Regulamentul (UE) nr. 102/2011 al Comisiei din 4 februarie 2011 (JO L 31, 5.2.2011, p. 13).”

            Articolul 2
      Textele Regulamentelor (CE) nr. 976/2009, (UE) nr. 268/2010, (UE) nr. 1088/2010, (UE) nr. 1089/2010 și (UE) nr. 102/2011 ale Comisiei în limbile islandeză și norvegiană, care se publică în suplimentul SEE al Jurnalului Oficial al Uniunii Europene, sunt autentice.
      Articolul 3
      Prezenta decizie intră în vigoare la data de …, cu condiția să se fi efectuat toate notificările prevăzute la articolul 103 alineatul (1) din acord către Comitetul mixt al SEE (7).
      Articolul 4
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles,

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L …

         (2)  JO L 274, 20.10.2009, p. 9.

         (3)  JO L 83, 30.3.2010, p. 8.

         (4)  JO L 323, 8.12.2010, p. 1.

         (5)  JO L 323, 8.12.2010, p. 11.

         (6)  JO L 31, 5.2.2011, p. 13.

         (7)  [Nu au fost semnalate cerințe constituționale.] [Au fost semnalate cerințe constituționale.]


title: Decizia (UE) 2017/388 a Comisiei din 6 martie 2017 de confirmare a participării Regatului Unit al Marii Britanii și Irlandei de Nord la Regulamentul (UE) 2016/794 al Parlamentului European și al Consiliului privind Agenția Uniunii Europene pentru Cooperare în Materie de Aplicare a Legii (Europol)

text:
               7.3.2017

               RO

               Jurnalul Oficial al Uniunii Europene

               L 59/39

         DECIZIA (UE) 2017/388 A COMISIEI
   din 6 martie 2017
   de confirmare a participării Regatului Unit al Marii Britanii și Irlandei de Nord la Regulamentul (UE) 2016/794 al Parlamentului European și al Consiliului privind Agenția Uniunii Europene pentru Cooperare în Materie de Aplicare a Legii (Europol)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, în special articolul 4,
   întrucât:

               (1)

               Prin scrisoarea adresată Președintelui Consiliului la data de 16 decembrie 2016, Regatul Unit și-a notificat dorința de a participa la Regulamentul (UE) 2016/794 al Parlamentului European și al Consiliului (1).

               (2)

               Regatul Unit participă deja la Europol, astfel cum a fost instituit prin Decizia 2009/371/JAI a Consiliului (2). Nu există condiții specifice referitoare la participarea Regatului Unit la Regulamentul (UE) 2016/794 și nici nu sunt necesare măsuri tranzitorii.

               (3)

               Participarea Regatului Unit la Regulamentul (UE) 2016/794 ar trebui, prin urmare, să fie confirmată.

               (4)

               Pentru a permite Regatului Unit să participe în continuare la Europol începând cu 1 mai 2017, dată la care Regulamentul (UE) 2016/794 începe să se aplice, prezenta decizie ar trebui să intre în vigoare în ziua următoare datei publicării sale,

         ADOPTĂ PREZENTA DECIZIE:
   Articolul 1
   Se confirmă participarea Regatului Unit al Marii Britanii și Irlandei de Nord la Regulamentul (UE) 2016/794.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 6 martie 2017.

            Pentru Comisie

            Președintele

         Jean-Claude JUNCKER

      (1)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).

      (2)  Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (JO L 121, 15.5.2009, p. 37).


title: 2012/596/UE: Decizia Parlamentului European din 10 mai 2012 privind descărcarea de gestiune pentru execuția bugetului Oficiului European de Poliție aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/276

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Oficiului European de Poliție aferent exercițiului financiar 2010
   (2012/596/UE)
   PARLAMENTUL EUROPEAN,

               —

               având în vedere conturile anuale ale Oficiului European de Poliție pentru exercițiul financiar 2010,

               —

               având în vedere Raportul Curții de Conturi privind conturile anuale ale Oficiului European de Poliție pentru exercițiul financiar 2010, însoțit de răspunsurile Oficiului (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (3), în special articolul 43,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0111/2012),

               1.

               acordă directorului Oficiului European de Poliție descărcarea de gestiune pentru execuția bugetului Oficiului aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Oficiului European de Poliție, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 179.

      (2)  JO L 248, 16.9.2002, p. 1.

      (3)  JO L 121, 15.5.2009, p. 37.

      (4)  JO L 357, 31.12.2002, p. 72.
    ---documentbreak---

               17.10.2012

               RO

               Jurnalul Oficial al Uniunii Europene

               L 286/277

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Oficiului European de Poliție aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Oficiului European de Poliție pentru exercițiul financiar 2010,

               —

               având în vedere Raportul Curții de Conturi privind conturile anuale ale Oficiului European de Poliție pentru exercițiul financiar 2010, însoțit de răspunsurile Oficiului (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Decizia 2009/371/JAI a Consiliului din 6 aprilie 2009 privind înființarea Oficiului European de Poliție (Europol) (3), în special articolul 43,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A7-0111/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               B.

               întrucât bugetul general al Oficiului pentru exercițiul financiar 2010 s-a ridicat la 92 800 000 EUR, iar contribuția Uniunii la bugetul Oficiului a fost în 2010 de 79 724 150 EUR (5),

      Gestiunea bugetară și financiară

               1.

               regretă reportarea unui volum ridicat de credite, însoțită de un nivel scăzut de cheltuieli angajate; ia act de răspunsul Oficiului conform căruia o mare parte din creditele reportate se datorează mutării Oficiului în noul său sediu; salută măsurile suplimentare luate de Oficiu, precum și angajamentul său de a monitoriza lunar execuția bugetului în 2012, acordând o atenție specială reportărilor;

               2.

               ia act, pe baza raportului anual de activitate, că bugetul inițial al Oficiului pentru 2010 a fost de 80 100 000 EUR; constată că bugetul a fost rectificat cu aproape 12 700 000 EUR, sumă ce a provenit din integrarea în bugetul 2010 a creditelor reportate din 2009, din granturi din partea Comisiei și din unele venituri suplimentare; ia act de observațiile Oficiului conform cărora bugetul inițial a fost rectificat pentru a facilita transformarea Oficiului într-o agenție;

               3.

               constată, din raportul anual de activitate al Oficiului, că ratele globale de execuție la sfârșitul exercițiului erau de 98,3 % pentru angajamente și de 73,6 % pentru plăți;

               4.

               salută faptul că, în urma unei solicitări a autorității de descărcare de gestiune, conturile anuale pentru exercițiul financiar 2010 au fost puse la dispoziția publicului pe site-ul de internet al Oficiului la 17 februarie 2012; subliniază totuși că, pentru exercițiul financiar 2010, conturile finale ar fi trebuit să fie puse la dispoziția publicului imediat după adoptarea lor la 13 septembrie 2011; prin urmare, solicită Oficiului ca pe viitor să procedeze conform solicitării pentru a asigura mai multă transparență;

      Reportarea creditelor

               5.

               solicită Oficiului să adopte fără întârziere măsuri pentru reducerea volumului mare de reportări; ia act de faptul că Curtea de Conturi a constatat reportări în valoare de 22 600 000 EUR, reprezentând 25 % din bugetul 2010; ia act, de asemenea, cu dezamăgire, de faptul că nivelul de reportare a fost de 49 % în ceea ce privește titlul II – Cheltuieli administrative și de 59 % în ceea ce privește titlul III – Cheltuieli operaționale;

               6.

               remarcă faptul că suma reportată (22 600 000 EUR) poate fi defalcată astfel:

                           —

                           11 300 000 EUR pentru cheltuieli legate de noul sediu al Europol;

                           —

                           1 800 000 EUR pentru capitolul 26 [articolul 58 alineatul (4) din Decizia Consiliului privind Europol: angajamente legate de cadrul legal anterior al Europol];

                           —

                           9 500 000 EUR pentru alte cheltuieli;

               7.

               consideră că nivelul ridicat de credite reportate, însoțit de un nivel scăzut de cheltuieli angajate (2 900 000 EUR), este excesiv și contravine principiului bugetar al anualității;

               8.

               remarcă totuși că nivelul ridicat de credite reportate s-a datorat circumstanțelor excepționale ale mutării Oficiului în noul său sediu în 2011, din cauza unei întârzieri în finalizarea clădirii în 2010;

      Resursele umane

               9.

               constată, din raportul anual de activitate, că rata posturilor vacante la sfârșitul exercițiului a fost de 4,5 %, în loc de nivelul estimat de 2,5 %;

               10.

               solicită Oficiului să adopte normele de aplicare a Statutului funcționarilor UE (și instrumentele interne conexe) și să elaboreze un cadru de formare și dezvoltare;

      Performanța

               11.

               salută faptul că programul anual de lucru al Oficiului (PAL) a fost aliniat la strategia sa pentru 2010-2014 și conține indicatori-cheie de performanță, identifică riscurile critice și menționează resursele atribuite fiecăruia dintre obiectivele anuale;

               12.

               solicită totuși Oficiului să includă în PAL informații privind ansamblul activităților de achiziții publice planificate care urmează a fi utilizate ca „decizie de finanțare” în conformitate cu normele de aplicare a Regulamentului financiar cadru;

               13.

               solicită Oficiului să finalizeze transpunerea mandatului organizației în descrieri concrete ale rolurilor și obiectivelor diverselor departamente și unități;

               14.

               remarcă, din raportul anual de activitate al Oficiului, că platforma de informare SIENA 2.0, care asigura legătura dintre autoritățile de aplicare a legii, a fost pusă în funcțiune cu succes la 22 octombrie 2010 și că, la sfârșitul lui 2010, erau conectate la SIENA 21 de state membre și 8 birouri naționale de recuperare a bunurilor din statele membre;

               15.

               remarcă, de asemenea, din raportul anual de activitate al Oficiului, că până la 31 decembrie 2010 se obținuseră progrese deosebit de semnificative în cadrul a 14 dintre obiectivele din PAL (82 %) și progrese semnificative în cazul celorlalte 3 obiective (18 %);

               16.

               constată, de asemenea, că strategia Oficiului pentru 2010-2014 și planul de aplicare a strategiei au fost adoptate de Consiliul de administrație în 2010;

               17.

               recomandă Oficiului ca, în interesul încurajării transparenței, să publice lista membrilor Consiliului său de administrație, care să includă numele acestora, declarațiile lor de interese și un CV menționând parcursul lor educațional și profesional; constată cu satisfacție că activitățile de achiziții publice ale Oficiului și lista contractanților cu care au fost încheiate contracte în 2010 au fost publicate pe site-ul de internet al Oficiului;

      Auditul intern

               18.

               ia act de faptul că Serviciul de Audit Intern (IAS) a realizat un audit asupra aplicării standardelor de control intern pentru a evalua situația punerii lor în aplicare, în special în ceea ce privește misiunea și valorile, resursele umane, planificarea și procesul de gestionare a riscurilor, operațiunile și activitățile de control, informațiile și raportările financiare și evaluarea și auditul;

               19.

               ia notă de faptul că IAS a emis cinci recomandări „foarte importante” referitoare la:

                           —

                           separarea sarcinilor;

                           —

                           controalele ex post;

                           —

                           excepțiile la procese;

                           —

                           planurile de asigurare a continuității activității;

                           —

                           continuitatea operațiunilor;

                     solicită Oficiului să dea curs tuturor recomandărilor IAS și să informeze autoritatea de descărcare de gestiune cu privire la acțiunile întreprinse;

               20.

               având în vedere elementele complementare dintre Colegiul European de Poliție și Oficiul European de Poliție, precum și potențialele sinergii, solicită Comisiei să realizeze, până în martie 2013, un studiu cuprinzător de impact cu privire la posibila fuziune a acestor două agenții, prezentând costurile și beneficiile care ar putea decurge din aceasta;

               21.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (6) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 179.

      (2)  JO L 248, 16.9.2002, p. 1.

      (3)  JO L 121, 15.5.2009, p. 37.

      (4)  JO L 357, 31.12.2002, p. 72.

      (5)  JO L 64, 12.3.2010, p. 1046.

      (6)  Texte adoptate, P7_TA(2012) 164 (a se vedea pagina 388 din prezentul Jurnal Oficial).


title: Decizia Consiliului din 26 iunie 2001 referitoare la aderarea Comunității Europene la Regulamentul nr. 108 al Comisiei Economice pentru Europa a Organizației Națiunilor Unite privind omologarea producției de anvelope reșapate pentru autovehicule și remorcile acestora

text:
Anunţ juridic important

|

32001D0509

Jurnalul Oficial L 183 , 06/07/2001 p. 0037 - 0037 ediţie specială în limba cehă capitol 11 volum 38 p. 42  - 42 ediţie specială în limba estonă capitol 11 volum 38 p. 42  - 42 ediţie specială în limba maghiară capitol 11 volum 38 p. 42  - 42 ediţie specială în limba lituaniană capitol 11 volum 38 p. 42  - 42 LV.ES capitol 11 volum 38 p. 42  - 42 MT.ES capitol 11 volum 38 p. 42  - 42 PL.ES capitol 11 volum 38 p. 42  - 42 SK.ES capitol 11 volum 38 p. 42  - 42 ediţie specială în limba slovenă capitol 11 volum 38 p. 42  - 42

		20010626Decizia Consiliuluidin 26 iunie 2001referitoare la aderarea Comunității Europene la Regulamentul nr. 108 al Comisiei Economice pentru Europa a Organizației Națiunilor Unite privind omologarea producției de anvelope reșapate pentru autovehicule și remorcile acestora(2001/509/CE)CONSILIUL UNIUNII EUROPENE,având în vedere Tratatul de instituire a Comunității Europene,având în vedere Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații [1], ("Acordul din 1958 revizuit") în special articolul 3 alineatul (3) și a doua liniuță din articolul 4 alineatul (2),având în vedere propunerea Comisiei [2],având în vedere avizul conform al Parlamentului European [3],întrucât:(1) Dispozițiile standard ale Regulamentului nr. 108 al Comisiei Economice pentru Europa a Organizației Națiunilor Unite privind omologarea producției de anvelope reșapate pentru autovehicule și remorcile acestora vizează eliminarea barierelor tehnice impuse comerțului de autovehicule între părțile contractante în ceea ce privește anvelopele reșapate și asigurarea unui nivel ridicat de siguranță și protecție a mediului.(2) Regulamentul nr. 108 a fost adus la cunoștința părților contractante și a intrat în vigoare pentru toate părțile contractante care nu și-au manifestat dezacordul în legătură cu acesta până la data sau datele specificate în regulamentul anexat la Acordul revizuit din 1958.(3) Pentru a permite operatorilor economici să ia măsurile necesare de a se conforma în timp util dispozițiilor Regulamentului nr. 108 astfel încât să nu perturbe piața de anvelope reșapate, în special prin date de intrare în vigoare care pot fi diferite de la un stat membru la altul, aplicarea uniformă a acestui regulament pe întreg teritoriul Comunității urmează să fie reglementată ulterior printr-o directivă a Comunității. Cu toate acestea, Regulamentul nr. 108 nu este inclus în sistemul de omologare a autovehiculelor și a remorcilor acestora,DECIDE:Articol unicComunitatea Europeană aderă la Regulamentul nr. 108 al Comisiei Economice pentru Europa a Organizației Națiunilor Unite referitor la aprobarea producției de anvelope reșapate pentru autovehicule și remorcile acestora.Textul regulamentului se anexează la prezenta decizie [4].Adoptată la Luxemburg, 26 iunie 2001.Pentru ConsiliuPreședinteleT. Östros[1] JO L 346, 17.12.1997, p. 78.[2] JO C 177, 22.6.2000, p. 47.[3] Aviz adoptat la 15 mai 2001 (nepublicat încă în Jurnalul Oficial).[4] Acest regulament va fi publicat ulterior în Jurnalul Oficial.--------------------------------------------------


Anunţ juridic important

|

52007DP0194

Decizia Parlamentului European din 22 mai 2007 referitoare la adoptarea Declaraţiei comune privind aspectele practice în cadrul procedurii de codecizie (2005/2125(ACI))

Jurnalul Oficial 102 E , 24/04/2008 p. 0111 - 0112

		P6_TA(2007)0194Aspecte practice în cadrul procedurii de codecizieDecizia Parlamentului European din 22 mai 2007 referitoare la adoptarea Declaraţiei comune privind aspectele practice în cadrul procedurii de codecizie (2005/2125(ACI))Parlamentul European,- având în vedere articolul 251 din Tratatul de instituire a Comunităţii Europene,- având în vedere rezoluţia sa din 5 mai 1999 privind Declaraţia comună privind aspectele practice în cadrul noii proceduri de codecizie [1],- având în vedere decizia Conferinţei preşedinţilor din 8 martie 2007,- având în vedere proiectul de revizuire a Declaraţiei comune privind aspectele practice în cadrul procedurii de codecizie (denumită în continuare "declaraţia revizuită"),- având în vedere articolul 120 alineatul (1) din Regulamentul său de procedură şi punctul XVIII subpunctul (4) din anexa VI la Regulamentul de procedură,- având în vedere raportul Comisiei pentru afaceri constituţionale (A6-0142/2007),A. întrucât continua extindere a domeniului de aplicare a procedurii de codecizie sporeşte importanţa acesteia în cadrul procesului legislativ european şi redefineşte natura relaţiilor interinstituţionale dintre Parlament, Consiliu şi Comisie;B. întrucât Parlamentul, Consiliul şi Comisia au încercat să facă procesul legislativ european mai transparent, mai coordonat, mai eficient şi mai democratic;C. întrucât, chiar dacă Declaraţia comună privind aspectele practice în cadrul procedurii de codecizie din 1999 şi-a demonstrat importanţa, evoluţia concretă în ceea ce priveşte punerea sa în aplicare, de-a lungul timpului, arată necesitatea de a o modifica;D. întrucât extinderile succesive ale Uniunii Europene au dus la apariţia unor dificultăţi legate de raţionalizarea procedurilor şi optimizarea resurselor;E. întrucât declaraţia revizuită răspunde aşteptărilor şi permite dezvoltarea cooperării interinstituţionale, într-un mod constructiv şi flexibil;F. întrucât acordurile interinstituţionale şi acordurile-cadru au consecinţe semnificative şi întrucât, în aceste condiţii, este necesară reunirea tuturor acordurilor existente şi publicarea lor într-o anexă la Regulamentul de procedură al Parlamentului, pentru a facilita consultarea acestora şi pentru a asigura transparenţa,1. reafirmă angajamentul său faţă de principiile transparenţei, responsabilităţii şi eficienţei, precum şi necesitatea de a pune accentul pe simplificarea procesului legislativ european, respectând, în acelaşi timp, ordinea juridică a Uniunii Europene;2. salută declaraţia revizuită, care îmbunătăţeşte atât structura, cât şi conţinutul declaraţiei din 1999, prin adăugarea unor dispoziţii importante, pentru ca documentul să fie în conformitate cu bunele practici existente, şi care are ca scop consolidarea cooperării dintre cele trei instituţii în vederea îmbunătăţirii eficienţei şi a calităţii legislaţiei europene;3. îşi exprimă dorinţa ca Parlamentul să adopte o metodă de armonizare a practicilor comisiilor parlamentare în cadrul trialogurilor prin definirea unui număr de norme privind componenţa delegaţiilor parlamentare şi obligaţiile de confidenţialitate în legătură cu lucrările acestora;4. salută, în special, următoarele puncte care aduc îmbunătăţiri declaraţiei revizuite, şi anume:a) noile dispoziţii privind participarea reprezentanţilor Preşedinţiei Consiliului la reuniunile comisiilor parlamentare şi solicitările de informaţii privind poziţia Consiliului, care, împreună, constituie un pas către obiectivul vizat, şi anume îmbunătăţirea dialogului dintre cele două ramuri legislative;b) consacrarea practicii care constă în finalizarea, prin schimb de scrisori, a acordurilor la care s-a ajuns în timpul negocierilor informale între instituţii;c) consacrarea principiului conform căruia, în materie de verificare din punct de vedere juridic şi lingvistic, serviciile Parlamentului şi ale Consiliului trebuie să coopereze pe picior de egalitate;d) acordul prin care se prevede semnarea, pe cât posibil, a textelor importante adoptate într-o ceremonie comună, organizată în prezenţa mass-mediei, precum şi publicarea comunicatelor de presă şi organizarea de conferinţe de presă în comun, pentru a anunţa finalizarea cu succes a lucrărilor;5. este convins să declaraţia revizuită va spori şi mai mult transparenţa şi responsabilitatea publică a activităţii legislative în cadrul procedurii de codecizie;6. aprobă declaraţia revizuită anexată la prezenta decizie şi decide anexarea acesteia la Regulamentul său de procedură; solicită publicarea declaraţiei revizuite în Jurnalul Oficial al Uniunii Europene;7. încredinţează Preşedintelui sarcina de a transmite prezenta decizie şi anexa sa Consiliului şi Comisiei.[1] JO C 279, 1.10.1999, p. 229.--------------------------------------------------ANEXĂPARLAMENTUL EUROPEAN — CONSILIUL — COMISIA — DECLARAŢIA COMUNĂ PRIVIND ASPECTELE PRACTICE ÎN CADRUL PROCEDURII DE CODECIZIE (ARTICOLUL 251 DIN TRATATUL CE)PRINCIPII GENERALE1. Parlamentul European, Consiliul şi Comisia, denumite în cele ce urmează în mod colectiv "instituţiile", observă că practica actuală, care implică discuţii între Preşedinţia Consiliului, Comisie şi preşedinţii comisiilor competente şi/sau raportorii Parlamentului European, precum şi între copreşedinţii Comitetului de conciliere şi-a demonstrat eficacitatea.2. Instituţiile confirmă faptul că această practică, care s-a dezvoltat în toate etapele procedurii de codecizie, trebuie să fie încurajată în continuare. Instituţiile se angajează să îşi examineze metodele de lucru, astfel încât să utilizeze cu şi mai multă eficienţă toate posibilităţile oferite de procedura de codecizie prevăzută în Tratatul CE.3. Prezenta declaraţie comună clarifică aceste metode de lucru, precum şi aspectele practice prin care acestea pot fi realizate. Declaraţia completează Acordul interinstituţional privind "O mai bună legiferare" [1], în special dispoziţiile acestuia privind procedura de codecizie. Instituţiile se angajează să respecte în totalitate aceste angajamente, în conformitate cu principiile transparenţei, responsabilităţii şi eficienţei. În acest sens, instituţiile ar trebui să acorde o atenţie deosebită promovării unor propuneri de simplificare cu respectarea în acelaşi timp a acquis-ul comunitar.4. Instituţiile cooperează cu bună credinţă pe întreaga durată a procedurii, pentru a-şi apropia poziţiile cât mai mult posibil, permiţând astfel, dacă este cazul, adoptarea actului legislativ într-o etapă timpurie a procedurii.5. În acest scop, instituţiile cooperează prin intermediul contactelor interinstituţionale corespunzătoare pentru a monitoriza progresul înregistrat şi pentru a analiza gradul de convergenţă pe parcursul tuturor etapelor procedurii de codecizie.6. Instituţiile se angajează, în conformitate cu regulamentele lor de procedură, să schimbe informaţii în mod periodic cu privire la evoluţia dosarelor de codecizie. Acestea se asigură că există, în măsura posibilului, o coordonare a calendarelor lor de lucru, astfel încât să permită derularea procedurilor într-un mod coerent şi convergent. Prin urmare, instituţiile vor încerca să stabilească un calendar estimativ al diferitelor etape care duc la adoptarea finală a diverse propuneri legislative, în deplină conformitate cu natura politică a procesului decizional.7. Cooperarea între instituţii în contextul codeciziei ia adesea forma unor reuniuni tripartite ("trialoguri"). Acest sistem al trialogului şi-a demonstrat vitalitatea şi flexibilitatea, creând un număr semnificativ mai mare de posibilităţi de a ajunge la un acord în prima sau în a doua lectură şi contribuind, de asemenea, la pregătirea lucrărilor Comitetului de conciliere.8. În general, aceste trialoguri se desfăşoară într-un cadru informal. Acestea pot avea loc în toate etapele procedurii şi la diferite niveluri de reprezentare, în funcţie de natura discuţiilor prevăzute. Fiecare instituţie, în conformitate cu propriul său regulament de procedură, îşi desemnează participanţii la fiecare reuniune, îşi defineşte mandatul de negociere şi informează în timp util celelalte instituţii cu privire la aspectele practice ale reuniunilor.9. În măsura posibilului, toate proiectele de text de compromis supuse dezbaterii la o reuniune ulterioară sunt distribuite în prealabil tuturor participanţilor. Pentru a consolida transparenţa, trialogurile care se desfăşoară în cadrul Parlamentului European şi al Consiliului sunt anunţate, în măsura în care acest lucru este posibil.10. Preşedinţia Consiliului se va strădui să asiste la reuniunile comisiilor parlamentare. Aceasta va examina cu atenţie, în mod corespunzător, orice solicitare primită de a furniza informaţii privind poziţia Consiliului.PRIMA LECTURĂ11. Instituţiile cooperează cu bună credinţă pentru a-şi apropia poziţiile în cea mai mare măsură, astfel încât actele legislative să poată fi adoptate în prima lectură, ori de câte ori acest lucru este posibil.Acordul în etapa primei lecturi în Parlamentul European12. Se stabilesc contacte adecvate pentru a facilita derularea procedurilor în primă lectură.13. Comisia facilitează astfel de contacte şi îşi exercită dreptul de iniţiativă într-un mod constructiv, în vederea promovării unei apropieri între poziţiile Parlamentului European şi ale Consiliului, ţinând cont în mod corespunzător de echilibrul interinstituţional şi de rolul care îi este conferit acesteia prin tratat.14. Atunci când se ajunge la un acord prin negocieri informale în cadrul trailogurilor, Preşedintele Coreper transmite, într-o scrisoare adresată preşedintelui comisiei parlamentare competente, detaliile privind conţinutul acordului, sub forma unor amendamente la propunerea Comisiei. Scrisoarea în cauză indică disponibilitatea Consiliului de a accepta acordul respectiv, sub rezerva verificării din punct de vedere juridic şi lingvistic, în cazul în care acesta este confirmat prin vot în şedinţă plenară. O copie a scrisorii este transmisă Comisiei.15. În acest context, atunci când este iminentă finalizarea unui dosar în prima lectură, informaţiile privind intenţia de a încheia un acord ar trebui să fie puse la dispoziţie cât mai curând posibil.Acordul în etapa poziţiei comune a Consiliului16. În cazul în care nu se ajunge la un acord înainte de prima lectură a Parlamentului European, contactele pot continua în vederea încheierii unui acord în etapa poziţiei comune.17. Comisia facilitează astfel de contacte şi îşi exercită dreptul de iniţiativă într-un mod constructiv, în vederea promovării unei apropieri între poziţiile Parlamentului European şi ale Consiliului, ţinând cont în mod corespunzător de echilibrul interinstituţional şi de rolul care îi este conferit prin tratat.18. În cazul în care se ajunge la un acord în această etapă, preşedintele comisiei parlamentare competente recomandă, într-o scrisoare adresată Preşedintelui Coreper, acceptarea în şedinţă plenară a fără amendamente a poziţiei comune a Consiliului, sub rezerva confirmării poziţiei comune de către Consiliu şi a verificării din punct de vedere juridic şi lingvistic. O copie a scrisorii este transmisă Comisiei.A DOUA LECTURĂ19. În expunerea sa de motive, Consiliul descrie cât mai clar posibil motivele care l-au condus la adoptarea poziţiei comune. În cea de a doua lectură, Parlamentul European ţine cont, în cea mai mare măsură posibilă, de motivele respective şi de poziţia Comisiei.20. Înainte de a transmite poziţia comună, Consiliul se străduieşte să stabilească, cu consultarea Parlamentului European şi a Comisiei, data posibilă pentru transmiterea acesteia pentru a asigura eficienţa maximă a procedurii legislative în a doua lectură.Acordul în etapa celei de-a doua lecturi în Parlamentul European21. Imediat ce poziţia comună a Consiliului este transmisă Parlamentului European, se vor relua contactele adecvate, pentru a ajunge la o mai bună înţelegere a poziţiilor respective şi pentru a permite astfel finalizarea procedurii legislative cât mai curând posibil.22. Comisia facilitează astfel de contacte şi îşi dă avizul, în vederea promovării unei apropieri între poziţiile Parlamentului European şi ale Consiliului, cu respectarea echilibrului interinstituţional şi a rolului care îi este conferit prin tratat.23. Atunci când se ajunge la un acord prin negocieri informale în cadrul trialogurilor, Preşedintele Coreper transmite, într-o scrisoare adresată preşedintelui comisiei parlamentare competente, detaliile privind conţinutul acordului, sub forma unor amendamente la poziţia comună a Consiliului. Scrisoarea respectivă indică disponibilitatea Consiliului de a accepta acordul respectiv, sub rezerva verificării din punct de vedere juridic şi lingvistic, în cazul în care acesta este confirmat prin vot în şedinţă plenară. O copie a scrisorii este transmisă Comisiei.CONCILIEREA24. În cazul în care devine evident că nu vor putea fi acceptate de către Consiliu toate amendamentele depuse de Parlamentul European în a doua lectură şi atunci când Consiliul este pregătit să-şi prezinte poziţia, se organizează un prim trialog. Fiecare instituţie îşi desemnează participanţii la fiecare reuniune şi îşi defineşte mandatul de negociere, în conformitate cu propriul său regulament de procedură. Comisia indică ambelor delegaţii, cât mai devreme posibil, intenţiile pe care le are în legătură cu avizul său privind amendamentele depuse de Parlamentul European în a doua lectură.25. Trialogurile se desfăşoară pe toată durata procedurii de conciliere, cu scopul de a soluţiona aspectele încă nerezolvate şi de a pregăti terenul pentru a se ajunge la un acord în cadrul Comitetului de conciliere. Rezultatele trialogurilor sunt discutate şi, dacă este cazul, aprobate în cadrul reuniunilor instituţiilor respective.26. Comitetul de conciliere este convocat de către Preşedintele Consiliului, de comun acord cu Preşedintele Parlamentului European, cu respectarea dispoziţiilor tratatului.27. Comisia participă la procedurile de conciliere şi ia toate iniţiativele necesare în vederea promovării unei apropieri între poziţiile Parlamentului European şi ale Consiliului. Aceste iniţiative pot include, proiecte de text de compromis, luând în considerare poziţiile Parlamentului European şi ale Consiliului, cu respectarea rolului conferit Comisiei prin tratat.28. Preşedinţia Comitetului este exercitată în comun de către Preşedintele Parlamentului European şi de către Preşedintele Consiliului. Reuniunile Comitetului de conciliere sunt prezidate, alternativ, de fiecare copreşedinte.29. Datele şi ordinea de zi ale reuniunilor Comitetului de conciliere sunt stabilite în comun de către copreşedinţi în vederea funcţionării eficiente a Comitetului de conciliere pe toată durata procedurii de conciliere. Comisia este consultată cu privire la datele preconizate. Parlamentul European şi Consiliul rezervă, cu titlu indicativ, date adecvate pentru procedurile de conciliere şi le comunică Comisiei.30. La fiecare reuniune a Comitetului de conciliere, copreşedinţii pot introduce mai multe dosare pe ordinea de zi. Pe lângă tema principală ("punct B"), asupra căreia nu s-a ajuns încă la un acord, se pot deschide şi/sau închide fără dezbatere proceduri de conciliere privind alte subiecte ("punct A").31. Parlamentul European şi Consiliul, respectând dispoziţiile din tratat privind termenele, ţin cont, în măsura posibilului, de imperativele legate de calendar, în special de cele determinate de întreruperi ale activităţilor instituţiilor şi de alegerile Parlamentului European. În orice caz, întreruperile activităţilor trebuie să dureze cât mai puţin posibil.32. Reuniunile Comitetului de conciliere se desfăşoară, alternativ, în localurile Parlamentului European şi în localurile Consiliului, în vederea partajării echitabile a serviciilor, inclusiv a celor de interpretare.33. Comitetului de conciliere i se pun la dispoziţie propunerea Comisiei, poziţia comună a Consiliului, avizul emis de Comisie asupra acesteia, amendamentele propuse de Parlamentul European, avizul emis de Comisie asupra acestora şi un document de lucru comun al delegaţiilor Parlamentului European şi Consiliului. Acest document de lucru ar trebui să permită utilizatorilor să identifice cu uşurinţă aspectele supuse discuţiei şi să le abordeze într-un mod eficient. În general, Comisia îşi prezintă avizul în termen de trei săptămâni de la primirea oficială a rezultatului votului Parlamentului European, până la data începerii lucrărilor de conciliere.34. Copreşedinţii pot supune unele texte aprobării Comitetului de conciliere.35. Acordul privind un text comun este constatat în cadrul unei reuniuni a Comitetului de conciliere sau, ulterior, prin intermediul unui schimb de scrisori între copreşedinţi. Copii ale scrisorilor respective sunt transmise Comisiei.36. În cazul în care Comitetul de conciliere ajunge la un acord privind un text comun, textul este supus aprobării formale a copreşedinţilor după ce este finalizat din punct de vedere juridic şi lingvistic. Cu toate acestea, în cazuri excepţionale, pentru a respecta termenele, un proiect de text comun poate fi supus aprobării formale a copreşedinţilor.37. Copreşedinţii transmit textul comun astfel aprobat Preşedintelui Parlamentului European şi Preşedintelui Consiliului prin intermediul unei scrisori semnate în comun. În cazul în care Comitetul de conciliere nu este în măsură să adopte un text comun, copreşedinţii notifică acest lucru Preşedintelui Parlamentului European şi Preşedintelui Consiliului prin intermediul unei scrisori semnate în comun. Scrisorile respective sunt considerate acte oficiale. Copii ale acestor scrisori sunt transmise Comisiei spre informare. Documentele de lucru utilizate în cursul procedurii de conciliere vor putea fi accesate în registrul fiecărei instituţii odată ce procedura a fost încheiată.38. Secretariatul General al Parlamentului European şi Secretariatul General al Consiliului asigură în comun funcţiile de secretariat al Comitetului de conciliere, în asociere cu Secretariatul General al Comisiei.DISPOZIŢII GENERALE39. În cazul în care Parlamentul European sau Consiliul consideră că este absolut necesară prorogarea termenelor prevăzute la articolul 251 din tratat, acestea notifică preşedintele celeilalte instituţii şi Comisia în mod corespunzător.40. Atunci când se ajunge la un acord, în primă sau a doua lectură, sau pe durata concilierii, textul astfel convenit este finalizat de către serviciile juridico/lingvistice ale Parlamentului European şi ale Consiliului, care acţionează în strânsă cooperare şi de comun acord.41. Nu se pot aduce modificări nici unui text convenit, fără acordul explicit, la nivel corespunzător, al Parlamentului European şi al Consiliului.42. Finalizarea este realizată cu respectarea diferitelor proceduri ale Parlamentului European şi ale Consiliului, în special în ceea ce priveşte termenele pentru încheierea procedurilor interne. Instituţiile se angajează să nu redeschidă discuţii privind anumite probleme de fond în cursul termenelor stabilite pentru finalizarea din punct de vedere juridic şi lingvistic a actelor legislative.43. Parlamentul European şi Consiliul convin asupra unei prezentări comune a textelor pregătite de aceste instituţii în comun.44. În măsura posibilului, instituţiile se angajează să utilizeze clauze standard, acceptate de comun acord, pe care să le încorporeze în documentele adoptate în codecizie, în special în ceea ce priveşte dispoziţiile privind exercitarea competenţelor de executare (în conformitate cu decizia privind "comitologia" [2]), intrarea în vigoare, transpunerea şi aplicarea actelor legislative, precum şi respectarea dreptului de iniţiativă al Comisiei.45. Instituţiile vor încerca să organizeze o conferinţă de presă comună pentru a anunţa rezultatul pozitiv al procesului legislativ în prima sau a în doua lectură ori în timpul concilierii. De asemenea, vor încerca să emită comunicate de presă comune.46. După ce Parlamentul European şi Consiliul adoptă un act legislativ în codecizie, textul se prezintă spre semnare Preşedintelui Parlamentului European şi Preşedintelui Consiliului, precum şi secretarilor generali ai acestor instituţii.47. Preşedinţii Parlamentului European şi al Consiliului primesc textul spre semnare în limbile lor respective şi, în măsura posibilului, semnează textul împreună, în cadrul unei ceremonii comune care urmează a fi organizată lunar, în vederea semnării unor acte legislative importante în prezenţa mass-media.48. Textul semnat în comun este transmis spre publicare în Jurnalul Oficial al Uniunii Europene. În general, publicarea are loc în termen de două luni de la adoptarea actului legislativ de către Parlamentul European şi Consiliu.49. În cazul în care una dintre instituţii identifică o eroare materială sau evidentă într-un text (sau întruna din versiunile sale lingvistice), aceasta informează imediat celelalte instituţii. În cazul în care eroarea priveşte un act legislativ care încă nu a fost adoptat fie de către Parlamentul European, fie de către Consiliu,, serviciile juridico/lingvistice ale Parlamentului European şi ale Consiliului pregătesc, în strânsă cooperare, rectificarea necesară. În cazul în care eroarea priveşte un act legislativ care a fost adoptat deja de una dintre instituţii sau de ambele instituţii, fie că a fost publicat sau nu, Parlamentul European şi Consiliul adoptă, de comun acord, o rectificare redactată în conformitate cu procedurile lor respective.[1] JO C 321, 31.12.2003, p. 1.[2] Decizia Consiliului 1999/468/CE din 28 iunie 1999 de stabilire a normelor privind exercitarea competenţelor de executare conferite Comisiei (JO L 184, 17.7.1999, p. 23). Decizie astfel cum a fost modificată ultima dată prin Decizia 2006/512/CE (JO L 200, 27.7.2006, p. 11).--------------------------------------------------


title: Decizia Parlamentului European din 5 mai 2010 referitoare la descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2008

text:
               25.9.2010

               RO

               Jurnalul Oficial al Uniunii Europene

               L 252/146

         DECIZIA PARLAMENTULUI EUROPEAN
   din 5 mai 2010
   referitoare la descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2008
   (2010/520/UE)
   PARLAMENTUL EUROPEAN,
   având în vedere conturile anuale finale ale Agenției Europene pentru Produse Chimice pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene pentru Produse Chimice pentru exercițiul financiar 2008, însoțit de răspunsurile Agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 1907/2006 al Parlamentului European și al Consiliului (3) de instituire a unei Agenții Europene pentru Produse Chimice, în special articolul 97,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0089/2010),

               1.

               acordă directorului executiv al Agenției Europene pentru Produse Chimice descărcarea de gestiune pentru execuția bugetului Agenției aferent exercițiului financiar 2008;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Produse Chimice, Consiliului, Comisiei și Curții de Conturi, și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 304, 15.12.2009, p. 33.

      (2)  JO L 248, 16.9.2002, p. 1.

      (3)  JO L 396, 30.12.2006, p. 1.

      (4)  JO L 357, 31.12.2002, p. 72.
    ---documentbreak---

               25.9.2010

               RO

               Jurnalul Oficial al Uniunii Europene

               L 252/147

         REZOLUȚIA PARLAMENTULUI EUROPEAN
   din 5 mai 2010
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Produse Chimice aferent exercițiului financiar 2008
   PARLAMENTUL EUROPEAN,
   având în vedere conturile anuale finale ale Agenției Europene pentru Produse Chimice pentru exercițiul financiar 2008,
   având în vedere Raportul Curții de Conturi privind conturile anuale ale Agenției Europene pentru Produse Chimice pentru exercițiul financiar 2008, însoțit de răspunsurile agenției (1),
   având în vedere Recomandarea Consiliului din 16 februarie 2010 (5827/2010 – C7-0061/2010),
   având în vedere articolul 276 din Tratatul CE și articolul 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 (3) de instituire a unei Agenții Europene pentru Produse Chimice, în special articolul 97,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 (4), în special articolul 94,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0089/2010),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2008 și cu privire la legalitatea și regularitatea operațiunilor subiacente;

               B.

               întrucât 2008 a fost primul an operațional al Agenției,

               1.

               ia act de faptul că Agenția a fost finanțată în 2008 printr-o subvenție comunitară în valoare de 62 200 000 EUR în conformitate cu articolul 185 din regulamentul financiar general și, într-o mică măsură, prin onorariile plătite de industria chimică pentru înregistrarea unor substanțe chimice în conformitate cu Regulamentul REACH [Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) de înființare a Agenției Europene pentru Produse Chimice];

      Performanțe

               2.

               consideră că Agenția îndeplinește un rol pe care Comisia nu este în măsură să-l preia, că Agenția este pe deplin aliniată cu prioritățile strategice ale Uniunii și că activitățile sale completează activitățile altor agenții;

               3.

               ia act de observațiile formulate în cadrul evaluărilor externe ale agențiilor descentralizate ale UE, comandate de Comisie în 2009, în cadrul cărora se afirmă că obiectivele și activitățile programului de lucru multianual sunt coerente cu mandatul Agenției, iar produsele sunt prezentate la timp, sunt utile și de înaltă calitate;

               4.

               subliniază, cu toate acestea, că Agenția ar putea beneficia de pe urma elaborării unor proceduri de feedback și de pe urma unei focalizări mai puternice pe beneficiari;

               5.

               își exprimă satisfacția cu privire la primul an de funcționare cu succes a Agenției Europene pentru Produse Chimice (ECHA), Comisia (DG Întreprinderi și Industrie) fiind responsabilă pentru gestiunea financiară a Agenției în 2007; subliniază, în special, că înființarea fără probleme și relativ rapidă a Agenției se datorează mai ales sprijinului eficace oferit de direcția generală mamă, schimbului de experiență cu alte agenții similare și unui sprijin puternic din partea țării gazdă;

               6.

               ia act de faptul că Regulamentul (CE) nr. 1907/2006, în temeiul căruia a fost înființată Agenția, prevede faptul că aceasta face obiectul unui control o dată la 10 ani;

      Gestiune bugetară și financiară

               7.

               ia act de întârzierile constatate de Curtea de Conturi în activitățile operaționale din cauza dificultăților legate de implementarea sistemului informatic, precum și a lipsei de personal calificat; constată, în special, că 41 % din creditele de angajament alocate activităților operaționale au fost reportate, iar 37,5 % au fost anulate; subliniază că această situație contravine principiului anualității și indică existența unor deficiențe în cadrul procesului de planificare a activităților Agenției; prin urmare, solicită Agenției să adopte măsuri în vederea îmbunătățirii planificării și a monitorizării resurselor sale;

               8.

               solicită, de asemenea, Agenției să își îmbunătățească procedurile în ceea ce privește monitorizarea modului în care sunt utilizate creditele sale; ia act, în această privință, de constatarea Curții conform căreia pentru un număr semnificativ de operațiuni, în valoare totală de peste 400 000 EUR, cheltuielile nu erau acoperite de un angajament bugetar, fiind astfel nejustificate; ia act, cu toate acestea, de răspunsul Agenției, care dă asigurări cu privire la faptul că, în 2009, a asigurat prezența unui personal corespunzător și a revizuit și a consolidat procedurile financiare și cele de control intern;

               9.

               observă că conturile Agenției înregistrează venituri din dobânzi în sumă de 643 007,40 EUR pentru exercițiul financiar 2008; deduce din conturile anuale și din valoarea veniturilor din dobânzi că Agenția dispune în mod durabil de lichidități considerabile; observă că, la 31 decembrie 2008, aceste lichidități se ridicau la 18 747 210,75 EUR; îndeamnă Comisia să examineze posibilitățile de a pune pe deplin în aplicare o gestiune a numerarului axată pe necesități în conformitate cu articolul 15 alineatul (5) din Regulamentul (CE, Euratom) nr. 2343/2002, precum și modificările conceptuale necesare pentru menținerea durabilă a lichidităților Agenției la un nivel cât mai redus posibil;

      Resurse umane

               10.

               remarcă faptul că numărul total de posturi din schema de personal a crescut de peste două ori în cursul primului an de funcționare independentă a Agenției; salută faptul că, la sfârșitul exercițiului, Agenția acoperise 95 % din schema de personal; reamintește, în acest context, necesitatea aplicării atente a procedurii de recrutare;

               11.

               își exprimă regretul cu privire la constatarea de către Curte a unor insuficiențe în documentele de sinteză privind activitățile comitetelor de selecție; ia act, de asemenea, de constatarea Curții în care aceasta subliniază, în cadrul a 14 proceduri de angajare, că independența membrilor comitetelor de selecție (a agenților temporari subordonați directorului Agenției) nu era garantată din cauza faptului că aceste comitete erau prezidate chiar de directorul Agenției; salută, cu toate acestea, decizia Agenției de a exclude pe viitor directorul din activitățile comitetelor de selecție;

               12.

               este conștient de faptul că rotația la scară largă în cadrul posturilor-cheie ale Agenției implică un risc pentru continuitatea activităților; prin urmare, solicită Agenției să instituie proceduri bine definite în vederea asigurării unei tranziții fără probleme în ceea ce privește transmiterea funcțiilor și transferul coerent al activităților, al dosarelor și al procedurilor vizate;

      Audit intern

               13.

               recunoaște faptul că 2008 a fost primul an în care Serviciul de Audit Intern (IAS) a intervenit în activitatea Agenției și că, în iulie 2008, a fost efectuată o evaluare a riscurilor în vederea stabilirii priorităților în materie de audit și a planului de audit al IAS pentru următorii trei ani;

               14.

               subliniază faptul că IAS a prezentat 12 recomandări, dintre care 4, evaluate ca având un caracter determinant, se referă la continuitatea activităților Agenției și la procedurile sale de angajare; recunoaște că majoritatea acestor recomandări au fost deja puse în practică în 2008 și că acțiunile nefinalizate au fost încheiate înainte de 31 decembrie 2009;

               15.

               face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 5 mai 2010 (5) referitoare la performanțele, gestiunea financiară și controlul agențiilor.

      (1)  JO C 304, 15.12.2009, p. 33.

      (2)  JO L 248, 16.9.2002, p. 1.

      (3)  JO L 396, 30.12.2006, p. 1.

      (4)  JO L 357, 31.12.2002, p. 72.

      (5)  Texte adoptate, P7_TA(2010)0139 (a se vedea pagina 241 din prezentul Jurnal Oficial).